Lietuvos Respublikos Vyriausybė

nutarimas

DĖL ŽVALGYBOS PAREIGŪNŲ, ŽUVUSIŲ (MIRUSIŲ) DĖL TARNYBOS ŽVALGYBOS INSTITUCIJOJE, LAIDOJIMO IŠLAIDŲ, ŽVALGYBOS PAREIGŪNŲ IR KARTU GYVENUSIŲ ASMENŲ PALAIKŲ PARVEŽIMO Į LIETUVOS RESPUBLIKĄ IŠLAIDŲ APMOKĖJIMO TVARKOS APRAŠO PATVIRTINIMO

2018 m. vasario 28 d. Nr. 195

Vilnius

Vadovaudamasi Lietuvos Respublikos žvalgybos įstatymo 69 straipsnio 9 ir 10 dalimis, Lietuvos Respublikos Vyriausybė nutaria:

1. Patvirtinti Žvalgybos pareigūnų, žuvusių (mirusių) dėl tarnybos žvalgybos institucijoje, laidojimo išlaidų, žvalgybos pareigūnų ir kartu gyvenusių asmenų palaikų parvežimo į Lietuvos Respubliką išlaidų apmokėjimo tvarkos aprašą (pridedama).

2. Nustatyti, kad:

2.1. žvalgybos pareigūnų, žuvusių (mirusių) dėl tarnybos žvalgybos institucijoje, valstybės finansuojamų laidojimo išlaidų dydis negali viršyti 40 bazinių socialinių išmokų, o kai palaikai kremuojami – 64 bazinių socialinių išmokų;

2.2. šiuo nutarimu patvirtintame Žvalgybos pareigūnų, žuvusių (mirusių) dėl tarnybos žvalgybos institucijoje, laidojimo išlaidų, žvalgybos pareigūnų ir kartu gyvenusių asmenų palaikų parvežimo į Lietuvos Respubliką išlaidų apmokėjimo tvarkos apraše nurodytos išlaidos apmokamos iš institucijai, kurioje žvalgybos pareigūnas tarnavo (tarnauja), skirtų Lietuvos Respublikos valstybės biudžeto asignavimų.

Ministras Pirmininkas	Saulius Skvernelis

Krašto apsaugos ministras	Raimundas Karoblis

PATVIRTINTA
Lietuvos Respublikos Vyriausybės
2018 m. vasario 28 d. nutarimu Nr. 195

ŽVALGYBOS PAREIGŪNŲ, ŽUVUSIŲ (MIRUSIŲ) DĖL TARNYBOS ŽVALGYBOS INSTITUCIJOJE, LAIDOJIMO IŠLAIDŲ, ŽVALGYBOS PAREIGŪNŲ IR KARTU GYVENUSIŲ ASMENŲ PALAIKŲ PARVEŽIMO Į LIETUVOS RESPUBLIKĄ IŠLAIDŲ APMOKĖJIMO TVARKOS APRAŠAS

I SKYRIUS

BENDROSIOS NUOSTATOS

1. Žvalgybos pareigūnų, žuvusių (mirusių) dėl tarnybos žvalgybos institucijoje, laidojimo išlaidų, žvalgybos pareigūnų ir kartu gyvenusių asmenų palaikų parvežimo į Lietuvos Respubliką išlaidų apmokėjimo tvarkos aprašas (toliau – Aprašas) nustato žvalgybos pareigūnų, žuvusių (mirusių) dėl tarnybos žvalgybos institucijoje, valstybės finansuojamų laidojimo išlaidų (toliau – laidojimo išlaidos) sąrašą ir apmokėjimo tvarką, žvalgybos pareigūnų, žuvusių (mirusių) užsienyje dėl tarnybos žvalgybos institucijoje, taip pat užsienyje žuvusių (mirusių) kartu su žvalgybos pareigūnu užsienyje gyvenusių asmenų, nurodytų Lietuvos Respublikos žvalgybos įstatymo 69 straipsnio 10 dalyje (toliau – kartu gyvenę asmenys), palaikų parvežimo į Lietuvos Respubliką išlaidų (toliau – palaikų parvežimo į Lietuvos Respubliką išlaidos) apmokėjimo sąlygas ir tvarką.

2. Apraše vartojamos sąvokos apibrėžtos Lietuvos Respublikos žvalgybos įstatyme ir Lietuvos Respublikos žmonių palaikų laidojimo įstatyme.

II SKYRIUS

LAIDOJIMO IR PALAIKŲ PARVEŽIMO IŠLAIDOS

3. Valstybės lėšomis finansuojamos laidojimo išlaidos apima:

3.1. žmogaus palaikų pirminio vežimo, vežimo laidoti ir kitų su laidojimu susijusių transporto paslaugų Lietuvos Respublikoje išlaidas;

3.2. žmogaus palaikų šaldytuvo nuomos (ne ilgiau kaip 3 parų) išlaidas;

3.3. žmogaus palaikų paruošimo šarvoti išlaidas;

3.4. šarvojimo salės nuomos išlaidas;

3.5. šarvojimo inventoriaus nuomos išlaidas;

3.6. karsto (įskaitant skirtą sudeginti kremavimo krosnyje) įsigijimo išlaidas;

3.7. palaikų kremavimo ir kitas su kremavimu susijusias išlaidas (įskaitant kapsulę ir urną);

3.8. vainikų, gėlių, fotografijų įsigijimo išlaidas;

3.9. nekrologo paskelbimo išlaidas;

3.10. karsto išnešimo išlaidas;

3.11. duobkasių paslaugų išlaidas;

3.12. orkestro paslaugų išlaidas;

3.13. bažnytinių apeigų išlaidas;

3.14. išlaidas Lietuvos valstybės vėliavai, laikinajam kryžiui, koplytstulpiui ar kitam kapo vietą žyminčiam laikinajam ženklui.

4. Valstybės lėšomis apmokamos palaikų parvežimo į Lietuvos Respubliką išlaidos apima:

4.1. palaikų paruošimo (laikymo, skrodimo, balzamavimo, kremavimo) parvežti į Lietuvos Respubliką išlaidas;

4.2. dokumentų, susijusių su palaikų parvežimu, sutvarkymo išlaidas;

4.3. palaikų parvežimo išlaidas, patirtas parvežant palaikus į Lietuvos Respubliką iki žuvusio (mirusio) žvalgybos pareigūno, taip pat užsienyje žuvusių (mirusių) kartu su žvalgybos pareigūnu užsienyje gyvenusių asmenų buvusios nuolatinės gyvenamosios vietos arba iki palaikų šarvojimo vietos Lietuvos Respublikoje.

III SKYRIUS

IŠLAIDŲ APMOKĖJIMO SĄLYGOS IR TVARKA

5. Prašymą dėl laidojimo išlaidų apmokėjimo, palaikų parvežimo į Lietuvos Respubliką išlaidų apmokėjimo žvalgybos institucijai ne vėliau kaip per 1 metus nuo laidotuvių ir (ar) palaikų parvežimo dienos pateikia:

5.1. žvalgybos pareigūną laidojantis (laidojantys) asmuo (asmenys) – dėl laidojimo išlaidų apmokėjimo;

5.2. asmuo (asmenys), kuris (kurie) rūpinasi žvalgybos pareigūno ar kartu su žvalgybos pareigūnu užsienyje gyvenusio asmens palaikų parvežimu, – dėl palaikų parvežimo į Lietuvos Respubliką išlaidų apmokėjimo.

6. Žvalgybos institucijai pateiktame prašyme turi būti nurodyta:

6.1. prašymą pateikusio asmens vardas ir pavardė;

6.2. prašymą pateikusio asmens vardu atidarytos sąskaitos, naudojamos mokėjimo operacijoms vykdyti, numeris;

6.3. kreipimosi pagrindas, nurodytas Lietuvos Respublikos žvalgybos įstatymo 69 straipsnio 9 ir (ar) 10 dalyje;

6.4. žuvusio (mirusio) asmens vardas ir pavardė (kai kreipiamasi dėl kartu su žvalgybos pareigūnu užsienyje gyvenusio žuvusio (mirusio) asmens palaikų parvežimo išlaidų apmokėjimo, nurodoma, dėl kurio iš kartu gyvenusių asmenų palaikų parvežimo kreipiamasi, taip pat žvalgybos pareigūno, su kuriuo kartu užsienyje gyveno žuvęs (miręs) asmuo, vardas, pavardė ir pareigos).

7. Prie prašymo turi būti pridedama:

7.1. laidojimo išlaidas ir (ar) palaikų parvežimo į Lietuvos Respubliką išlaidas patvirtinantys dokumentai ar jų kopijos;

7.2. dokumentai, patvirtinantys žvalgybos pareigūno ir kartu su juo užsienyje gyvenusio žuvusio (mirusio) asmens ryšį;

7.3. jei palaikai buvo kremuoti – palaikų kremavimą patvirtinantys dokumentai ar jų kopijos.

8. Dokumentų kopijos turi būti patvirtintos dokumentą išdavusios Lietuvos Respublikos ar užsienio valstybės institucijos, notaro ar kito asmens, įgalioto atlikti notarinius veiksmus, arba konsulinio pareigūno ar kito kompetentingo užsienio valstybės pareigūno.

9. Sprendimą dėl laidojimo išlaidų, palaikų parvežimo į Lietuvos Respubliką išlaidų apmokėjimo priima žvalgybos institucijos vadovas arba jo įgaliotas pareigūnas tik tada, kai Lietuvos Respublikos žvalgybos įstatymo 69 straipsnio 5 dalyje nustatyta tvarka nustatoma, kad žvalgybos pareigūno žūtis (mirtis) yra susijusi su tarnyba, išnagrinėjęs prašymą ir prie prašymo pridėtus Aprašo 7 punkte nurodytus dokumentus. Priimant sprendimą dėl laidojimo išlaidų apmokėjimo taip pat atsižvelgiama į patirtų laidojimo išlaidų dydžio ir Lietuvos Respublikos Vyriausybės nutarimo, kuriuo patvirtintas Aprašas, 2.1 papunktyje nustatytų dydžių pinigines išraiškas.

10. Aprašo 9 punkte nurodytas sprendimas priimamas ir prašymą pateikęs asmuo apie priimtą sprendimą informuojamas per 5 darbo dienas nuo prašymo gavimo dienos. Jei nustatoma, kad gautame prašyme nepateikta Aprašo 6 punkte nurodyta informacija ir (ar) nepateikti Aprašo 7 punkte nurodyti dokumentai, per 3 darbo dienas informuojamas prašymą pateikęs asmuo. Prašymo gavimo diena laikoma tinkamai patikslinto prašymo gavimo diena.

11. Jei žvalgybos institucijai pateikiama daugiau nei vienas prašymas dėl tų pačių Apraše nurodytų išlaidų apmokėjimo, nagrinėjamas pirmasis gautas prašymas.

12. Laidojimo išlaidos, palaikų parvežimo į Lietuvos Respubliką išlaidos apmokamos per 30 kalendorinių dienų nuo sprendimo priėmimo.

13. Aprašo 3 punkte nurodytos laidojimo išlaidos, neviršijant Lietuvos Respublikos Vyriausybės nutarimo, kuriuo patvirtintas Aprašas, 2.1 papunktyje nustatytų dydžių, ir Aprašo 5 punkte nurodytos palaikų parvežimo į Lietuvos Respubliką išlaidos apmokamos pagal pateiktus faktines išlaidas patvirtinančius dokumentus.

______________________